L-Unjoni Ewropea (UE) hija ddispjaċuta ferm bit-tħabbira tal-President tal-Istati Uniti Trump li jirtira mill-Pjan ta' Azzjoni Komprensiv Konġunt (PAKK). Il-PAKK, approvat b'mod unanimu bir-Riżoluzzjoni 2231 tal-Kunsill tas-Sigurtà tan-NU, huwa element ewlieni fl-arkitettura tan-nonproliferazzjoni nukleari globali u huwa kruċjali għas-sigurtà tar-reġjun. Sakemm l-Iran ikompli jimplimenta l-impenji tiegħu b'rabta mal-qasam nukleari, kif għamel sa issa u kif ikkonfermat mill-Aġenzija Internazzjonali tal-Enerġija Atomika f'10 rapporti konsekuttivi, l-UE ser tibqa' impenjata favur l-implimentazzjoni sħiħa, effettiva u kontinwa tal-ftehim dwar il-qasam nukleari. It-tneħħija tas-sanzjonijiet b'rabta mal-qasam nukleari hija parti essenzjali mill-ftehim. L-UE enfasizzat ripetutament li t-tneħħija tas-sanzjonijiet għandha impatt pożittiv fuq ir-relazzjonijiet kummerċjali u ekonomiċi mal-Iran. L-UE tenfasizza l-impenn tagħha li tiżgura li din tista' tkompli titwettaq. Il-PAKK huwa r-riżultat ta' 12-il sena ta' diplomazija li ħalla l-frott u wettaq l-għan ewlieni tiegħu. L-UE hija determinata li taħdem mal-komunità internazzjonali biex tippreservah.